google/wiki40b huggingface dataset:
Dirndl

Dirndl, også kalt Dirndl-kleid, Dirndlgewand, Diandlgwand og annet på tysk, er en bunadsliknende kjoledrakt med livstykke og forkle som tradisjonelt blir båret av kvinner og jenter fra Bayern, Sør-Tirol, Østerrike og Liechtenstein. Ordet dirndl betyr 'jente' i sørtyske dialekter. Tøy som er inspirert av dirndlen, eller tyske folkedrakter generelt, kan kalles Landhausmode. Dirndl og lederhosen har blitt «tradisjonelle» plagg under de tyske oktoberfestlighetene.

Utforming

Dirndl-antrekket består vanligvis av en forholdsvis kort kjole eller et skjørt med stramt livstykke av mørkt, blomstrete bomullstøy med knapper eller snøring. Kjolen blir båret sammen med et forkle og en hvit bluse med korte puffermer. 
Stoffene er vanligvis av bomull, lin og silke. Drakten kan være dekorert med mønstre, sløyfer og bånd, ha ulik farge, lengde og snitt innenfor grunnformen. Plaggene kan lukkes og festes med knapper og snøring, men også hekter og hemper og glidelåser.

Historikk og bruk

Kjoledrakten bygger på historiske folkedrakter som ble båret i de små landsbyene i Alpene på 1800-tallet og særlig brukt av bonde- og tjenestejenter. 
Dirndl og Landhausmode var mindre i bruk en periode etter andre verdenskrig, men har blitt en populær kjolemote de seinere åra  og vanlig festantrekk under oktoberfestene, årlige ølfestivaler som opprinnelig ble holdt i München. Det gjelder både dirndlkjoler i mer tekkelige varianter og drakter med kortere skjørt, livstykke som bare rekker til under brystene, og dirndl-bluser med dyp utringning og nakne skuldre. Det finnes også pushup-BH-er som løfter og samler bysten i utringningen. Overdrevent dekorerte, korte og «sexy» varianter forekommer også, ofte som et karikert kostyme for rollelek som tysk «ølpike» og liknende. 
Skjørt og kjoler med vestformede livstykker, forkleer og bluser var vanlig i den europeiske kvinnedrakten på 1600- og 1700-tallet. Ulike formvarianter av dette antrekket er beholdt i en mengde europeiske folkedrakter, ikke bare i den tyske Dirndl, men for eksempel også i norske kvinnebunader.

Betegnelse

Ordene Dirn og Dirndl betyr 'småjente' og 'tjenestepike' på flere bairiske og østerrikske dialekter.
Klær og plagg som likner på dirndlen og tilsvarende Tracht-antrekk, tradisjonelle, tyske «bunader», kan på tysk kalles Landhausmode, «mote fra landet». Mens tyske folkedrakter omfatter lokale, historiske varianter og markerer en sosial status, er dirndlen mer uformell og uten klare regler.
Altintepe

Altıntepe (turkisk for «gylden høyde») eller Yerez (armensk: Երեզ) er en urartisk festning fra tidsrommet 9.-7. århundre f.Kr. Det ligger på en høyde med utsyn over elven Eufrat i distriktet Üzümlü i provinsen Erzincan i Øst-Anatolia i Tyrkia.
Altıntepe ligger ved 12-kilometersmerket på govedveien fra Erzincan mot Erzurum Ruinene ligger på en seksti meter høt vulkansk høyde. Utgravninger fant syed mellom 1959 og 1968 under ledelse av professor dr. Tahsin Özgüç, og de tble da funnet en borg fra urarteisk tid. Også flere andre bygninger ble utgravd, noe uklart hva deres funksjon kan ha hatt, men i alle fall var det også et tempel.
Etter et opphold ble det innledet nye utgravninger i 2003.
Taleflytvansker

Taleflytvansker er en fellesbetegnelse på vansker som går ut over mellommenneskelig verbal kommunikasjon ved å endre talestrømmen til et individ på en uhensiktsmessig måte. Underkategorier av taleflytvansker er stamming og løpsk tale. Taleflytvansker utredes og behandles som oftest av logopeder. Mange barn kan i perioder kan oppleve taleflytvansker, særlig i situasjoner der de er opphisset eller under stort press. Det er imidlertid en fordel å få foretatt utredning og eventuell behandling så tidlig som mulig dersom barnet faktisk har et taleflytproblem, og det anbefales derfor å få foretatt utredning dersom man er urolig for barnets tale. Foreldre til barn med begynnende eller etablerte taleflytvansker anbefales å være gode språklige rollemodeller, og snakke rolig og forsøke å unngå at barnet hisser seg opp eller må konkurrere om oppmerksomheten.
BLNO 2003/04

BLNO 2003/04 var det øverste nivået i norsk basketball for menn 2003/04-sesongen. Bærums Verk Jets vant ligaen foran Asker Aliens og Ulriken Eagles.
Årets bil i Europa

Årets Bil i Europa er en pris etablert i 1964 av en gruppe europeiske biltidsskrifter. Juryen består av motorjournalister fra hele Europa, og antallet representanter fra hvert enkelt land baseres på størrelsen av landets bilmarked eller bilproduksjon. Juryen besto i 2006 av 58 medlemmer fra 22 land.
Det er ingen kategorier eller klasser, og prisens formål er å finne det beste bilkjøpet blant alle deltakende bilmodeller.

Regler

Alle bilmodeller lansert i de tolv månedene før prisen deles ut kan delta. Deltakende modeller må ikke være europeiske, men de må være tilgjengelig for salg i minst fem europeiske land, samt ha et salgsmål på minst 5 000 enheter per år.
De nominerte modellene får poeng i kategoriene design, komfort, sikkerhet, økonomi, kjøreegenskaper, ytelser, miljø, førermiljø og pris.
Syv finalister velges gjennom avstemning. Deretter får hvert enkelt jurymedlem 25 poeng å distribuere mellom finalistene. Poengene må fordeles over minst fem bilmodeller, og én modell kan få maksimalt ti poeng. Stemmegivningen er åpen, og hvert jurymedlem må forsvare sin poengfordeling.
Macropoliana

Utseende

Store, langvingede (vingespenn gjerne ca. 125 millimeter), grå svermere. Forvingene er lysgrå med mørkere tegninger.

Utbredelse

Slekten er utbredt i Afrika og det sørlige Arabia.
Grand Forks

Nabobyen East Grand Forks

På den andre siden av elven, i delstaten Minnesota, ligger nabobyen East Grand Forks. Denne byen vokste også i et raskt tempo, takket være et bryggeri og 30 salooner som eksisterte allerede rundt 1900-tallet. North Dakota var på dette tidspunktet i motsetning til Minnesota en «tørrlagt stat», og innbyggerne i Grand Forks søkte over elven for innkjøp og konsum av alkohol.
Audio Pro

Audio Pro er en svensk produsent av høyttalere, forsterkere, og annet lydutstyr, etablert i 1978.
Michaela Ek

Klubb

Ek startet å spille håndball for den lokale klubben Skövde, men signerte for den danske klubben Silkeborg-Voel i 2015. Etter kun én sesong skiftet hun dansk klubb til Ringkøbing.

Landslag

Ek ble tatt ut til det svenske kvinnelandslaget til Sommer-OL 2016.
Jonathan Littell

Biografi

Littell er sønn av forfatteren Robert Littell. Mens hans besteforeldre var jøder som emigrerte fra Polen til USA på slutten av det 19. århundre, definerer ikke Littell seg som jøde «i det hele tatt» og er sitert på å ha sagt: «for me Judaism is more [of] a hictorical background». Han studerte kunst og litteratur på Yale University og tok eksamen med bachelorgrad i 1989.
Littell ankom Frankrike tre år gammel og fullførte så en del av sin utdannelse i hjemlandet fra han var tretten til seksten år, før han returnerte til Frankrike for å oppnå sin baccalauréat.
1994–2001 arbeidet Littell for den internasjonale humanitære organisasjonen Action Against Hunger. Han ledet organisasjonens arbeid i Tsjetsjenia. I januar 2001 ble han offer for et bakholdsangrep, der han ble lettere skadet og Kenny Gluck fra Leger Uten Grenser ble kidnappet.
Littell fikk fransk statsborgerskap i mars 2007 og han kunne beholde sitt amerikanske statsborgerskap.

Om Israel

I et intervju med Haaretz i mai 2008 beskyldte Littell Israel for å anvende Holocaust for politiske mål og sammenliknet Israels oppførsel i de okkuperte områdene med den til nasjonalsosialistene før andre verdenskrig.

Verker

Littells roman, Les Bienveillantes, ble skrevet på fransk og utgitt i Frankrike i 2006 (Norsk utgave 2008: De velvillige). Romanen forteller historien om den andre verdenskrig og østfronten gjennom minnene til den fiktive SS Obersturmbannführer Maximilian Aue.
Littell har sagt at han ble inspirert til å skrive romanen etter å ha sett et fotografi av Zoya Kosmodemyanskaya, en sovjetisk partisan som ble henrettet av nasjonalsosialistene. Den opprinnelige inspirasjonen til romanen sporer han til Claude Lanzmanns Shoah, en kritikerrost film om Holocaust, fra 1989. Research til romanen ble påbegynt i 2002, det første utkastet ble skrevet for hånd på 112 dager.
Littell hevder at han skapte sin hovedperson, Max Aue, ved å forestille seg hva han selv kunne ha gjort hvis han hadde blitt født i førkrigs-Tyskland og blitt nasjonalsosialist.
Les Bienveillantes vant Prix Goncourt i 2006 og Det franske akademis romanpris og er en utfordrer til flere andre litterære priser i Frankrike. Littell nektet imidlertid å stille opp ved prisutdelingene. Kritikkene i Frankrike var generelt gode. Romanen solgte 280 000 eksemplarer i løpet av de første seks ukene. Den har per 24. august 2008 solgt mer enn én million eksemplarer i Frankrike og er under utgivelse i over tredve land.
Littells eneste tidligere utgitte bok, cyberpunkromanen Bad Voltage (1989), forteller historien om Lynx, en «halvblods» som er bosatt i et futuristisk Paris. Littell har dessuten utgitt en detaljert etterretningsrapport om sikkerhetsorganene til Den russiske føderasjon (kun som e-bok). I 2007 kom tekstsamlingen Études og i 2008 boken om den belgiske nazilederen Léon Degrelle: Le sec et l'humide (Det tørre og det våte).
Brandenburg an der Havel

Historie

Slottet i Brandenburg, som hadde vært en festning for den slaviske stammen Stodoranie kalt Brenna, ble erobret i 929 av Kong Henrik I av Sachsen. Byen ble bare værende tysk til 983, da slaverne tok den tilbake. De neste 170 årene styrte de slaviske prinsene av Hevellesstammen området. Den siste av dem, Pribislav, døde i 1150. Etter dette slo Albert I seg ned her og var den første markgreven av Brandenburg. Byen holdt seg på den vestlige bredden av Havel frem til 1196, da den begynte å strekke seg over på østsiden. De to bydelene ble regnet som to forskjellige byer i flere hundre år (Gamle og Nye Brandenburg).
I 1314 ble de to byene medlem av Hansaen. Trettiårskrigen gikk hardt utover byen med plyndring og ødeleggelse og den mistet mye makt. Potsdam ble den nye hovedstaden og hoffet reiste fra byen Brandenburg. I 1715 ble de to halvdelene av byen slått sammen til én by.
Brandenburg-Görden fengsel ble oppført i 1928. Det er opprettet et museum over fengselets historie i den nasjonalsosialistiske perioden 1933 til 1945.
Etter Berlinmurens fall minket folketallet fra over 100 000 i 1989 til rundt 75 000 i 2005 på grunn av fraflytting. Det er stort sett unge folk som har flyttet fra byen, så fremtiden til byen er usikker.
Bryting under Middelhavslekene 1987

Bryting under Middelhavslekene 1987. Bryting var en av flere sporter under de tiende middelhavslekene som ble arrangert i Latakia i Syria i perioden 11. til 25. september 1987. Det var tiende gangen som bryting var med på programmet under Middelhavslekene. Det ble konkurrert i ti vektklasser i fristil og ti vektklasser i gresk-romersk stil, kun for menn. Tyrkia ble beste nasjon med seks gullmedaljer foran Jugoslavia og Italia med fire hver.
Nevroplastisitet

Grader av plastisitet

Tidligere trodde man at ulike hjernefunksjoner hadde en aldersmessig lukket plastisk periode for utvikling, men man har nå gått over til å kalle det perioder med ulike grader av plastisitet. For eksempel er språk mye enklere å lære seg når man er ung, men vil kreve stor innsats i voksen alder. Forskning har imidlertid vist at man ved å la eldre mennesker lære seg et nytt språk har senket den mentale alderen til hjernene deres og dermed har forebygget Alzheimer.
Norsk Automobilfabrik

Norsk Automobilfabrik A/S ble opprettet 21. november 1917 som det første seriøse forsøk på industriell produksjon av biler i Norge. Fabrikkanlegget ble bygget på Kambo ved Moss. Selskapet inngikk avtale med Aktieselskapet Scania-Vabis i Södertälje i Sverige om lisensproduksjon av personbiler og lastebiler fra Scania-Vabis. Planen var å produsere 135 personbiler og 65 lastebiler allerede første produksjonsåret 1918.
Fra 1919 skiftet selskapet navn til Norsk Automobilfabrik Scania-Vabis A/S. Produksjon kom i gang i 1919 som en monteringsproduksjon med alle mekaniske deler produsert i Södertälje. Kun karosserier var av lokal produksjon.
Produksjonen ble aldri som planlagt. Kun lastebiler ble montert; 30 stk i 1918, 21 stk i 1919 og 20 stk i 1926. Fra 1921 ble det kun produsert karosserier.
Selskapet ble avviklet i 1923.
Kazuyori Mochizuki

Karriere

Kazuyori Mochizuki startet sin profesjonelle karriere i Mazda i 1984.
Han har tidligere vært trener for Sanfrecce Hiroshima.
Horrocks Block

Horrocks Block er et stort klippeframspring, rektangulært i fasongen. Det består hovedsakelig av sandstein og ligger på nordsiden av Venusbreen, 3,5 km sørvest for Keystone Cliffs, på østsiden av Aleksanderøya i Antarktis Det ble kartlagt av Directorate of Overseas Surveys fra satellittbilde tatt av amerikanske NASA i samarbeid med U.S. Geological Survey og ble navnsatt av UK Antarctic Place-Names Committee i forbindelse med plasseringen nær Venusbreen etter Jeremiah Horrocks, den britiske astronomen som forutså og først observerte en Venuspassasje i 1639.
Horrocks Block virker å ha noe tilknytting til den nærliggende Bandstone Block, siden begge er firkantede framspring av sandstein.
Didrik Cappelen (1932–)

Utdannelse og yrke

Etter examen artium i Skien gikk Didrik Cappelen i militærtjeneste og fortsatte i Forsvaret hele sitt yrkesaktive liv. Han gikk Krigsskolen, Stabsskolen og Forsvarets høgskole. I tillegg hadde han militærteknisk utdannelse i Danmark, hadde studert realfag og var cand. mag. i geofysikk fra Universitetet i Oslo.
Didrik Cappelen tjenestegjorde ved Tysklandsbrigaden, Brigaden i Sør-Norge, befalsskolen, skyteskolen og våpenstaben for Feltartilleriet. Han hadde en sentral rolle i utviklingen av «Odin» ildledningssystem ved Forsvarets forskningsinstitutt (FFI). Dette var et samarbeid mellom FFI, Skyteskolen for Feltartilleriet, Hærens Forsyningskommando og norsk industri. Han var også sentral i arbeidet med å utvikle feltdatamaskin NM90, laser avstandsmåler NM81, Vo-radar NM87, WERA værradar og skytedatasett NO/VGG 20. Didrik Cappelen arbeidet ved FFI fra 1987 til 2005, vesentlig med våpentekniske og ballistiske oppgaver.

Familie

Didrik Cappelen tilhørte Skiensgrenen i familien Cappelen og var eldste sønn til sorenskriver Didrik Cappelen (1900-1970) og Gudrun Cappelen (1910-1997) født Knudsen, Skien.
Han var gift 1. gang med Haldis F. Lagerløf Graff-Wang og de hadde to barn: Anna Sophie og Didrik. Han var gift 2. gang med Sonja Kristine Enger født Gundersen (død 15. desember 2016).
Didrik Cappelen bodde i 1940-45 på Borgestad gård sammen med to søsken, hos sine besteforeldre Knudsen. Dette var mens hans far satt i nazi-fengsel i Oslo og moren var kurer for Hjemmefronten, samt  deretter mens foreldrene i 1942-1945 var flyktninger først i Sverige og så i London.
Synagogen i Calmeyers gate

Synagogen i Calmeyers gate 15B var en synagoge i Oslo fra 1921 til 1942. 
Synagogen ble oppført av Den israelittiske menighet, som i 1918 hadde brutt ut av Det Mosaiske Trossamfunn. Samme år kjøpte menigheten en fire-etasjers bygård i Calmeyers gate, og 17. august 1920 startet byggingen av synagogen med Erik Fjeld som arkitekt. Den ble oppført med et hovedrom med plass til 200 menn, og et galleri med plass til 100 kvinner, og innviet i 1921. Interiøret var inspirert av den store synagogen i Frankfurt am Main, og inngangspartiet var dekorert av Lars Fjeld. Odd Hølås i Oslo Aftenavis beskrev synagogen som «overordentlig vakker». 
På 1920-tallet var aktivitetsnivået i synagogen høyt, med åpen synagoge hver dag. Menigheten hadde egen rabbiner, kantor, lærer, skolelokale og guttekor. Menigheten hadde sin første kantor i årene 1921-1924. Inntil forbudet mot jødiske slaktemetoder ble innført i 1930, hadde menigheten også egen schächter (slakter). 
På 1930-tallet ble aktivitetsnivået redusert, og i 1939 gikk menigheten inn i Det Mosaiske Trossamfunn igjen. Gjelden i forbindelse med oppføringen av synagogebyggingen kan ha vært en av årsakene, samtidig som man kan ha sett fordeler av å stå samlet i forhold til den økende antisemittismen i Europa. De neste årene ble synagogen i Calmeyers gate brukt som hovedsynagoge for begge menighetene om vinteren, fordi den var enklest å varme opp.
I 1942 ble synagogen stengt av de tyske okkupasjonsmyndighetene. Etter krigen var det verken nok mennesker eller økonomi til å drifte to synagoger, og synagogen i Calmeyers gate ble i stedet leid ut til ulike formål.
Inngangen til synagogen eksisterer fortsatt i bakgården til Calmeyers gate 15, og i synagogens tidligere lokaler har Jødisk Museum holdt til siden 2008.
Rip It Up

«Rip It Up» er en amerikansk rock and roll-sang, skrevet av Robert Blackwell og John Marascalco. Den ble først utgitt på singler av Bill Haley and His Comets (Decca 30028) og Little Richard (Specialty) i 1956.

Andre versjoner

Elvis Presley spilte inn en coverversjon i Radio Recorders, Nashville, 3. september 1956. Sangen ble utgitt på LP-platen Elvis (RCA Victor RPM 1382) 19. oktober 1956 og på EP-platen Elvis Volume 1 (RCA Victor EPA 992) i oktober 1956.
Roald Stensby and his Rocking Dukes spilte den inn 30. oktober 1959. Den ble utgitt på EP-platen King Roald at Jordal Amfi (Odeon GEON 40).
Chuck Berry spilte inn en coverversjon, som ble utigtt på LP-platen New Juke-Box Hits (Chess Records LP-1456) i mars 1961. Produsenter var Leonard Chess og Phil Chess.
John Lennon utgav en coverversjon på albumet Rock'n'roll i 1975 i en medley med «Ready Teddy». Produsenter var John Lennon og Phil Spector.
I 1978 utgav Billy «Crash» Craddock «Rip It Up» på albumet Turning Up and Turning On.
The Beatles fremførte den i et medley med «Blue Suede Shoes» og «Shake, Rattle and Roll» på albumet The Beatles Anthology 3.
Little Richard fremførte også sangen på PBS' special, Doo Wop 51.
Everly Brothers utgav en coverversjon av denne sangen i 1959 (# 57 på den australske singlelisten, men ingen listeplasseringer i USA eller Storbritannia).

Norske versjoner

Viggo Sandvik Hansen og Tande-P har skrevet norske tekster. Sandvik Hansens versjon bærer tittelen «Lørdagskveld». Tande-Ps versjon heter «Haraball».
Supreme Court of British Columbia

British Columbia Supreme Court er den generelle førsteinstansdomstolen i Britisk Columbia i Canada. Domstolen sitter i åtte rettskretser og hører både sivilrettslige og strafferettslige saker. Kjæremål går til provinsens høyesterett, British Columbia Court of Appeal.
Vetterhusbotnet

Vetterhusbotnet er en fjordarm av Blikkengfjorden i Namsos kommune i Trøndelag. Fjorden har innløp ved Vetterhusstraumen og holmen Øltappen i vest og strekker seg 8,5 kilometer nordøstover til gården Duna.
Fv464 krysser fjorden ved innløpet og fortsetter videre langs nordsiden av fjorden. Det ligger spredte gårdsbruk langs veien i nord, mens det på sørsiden ligger enkelte isolerte bruk, blant annet Vetterhus, som fjorden har fått sitt navn etter.
Erigone promiscura

Utseende

Erigone promiscura er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Fotoautotrofi

Fotoautotrofe eller fototrofe (gresk: photo = ”lys” + auto = «selv» + troph = «næring», med andre ord «lys-selvernærende») er organismer (typisk planter, alger og enkelte bakterier) som tar i bruk fotosyntese. Ved fotosyntesen omdanner energi fra sollys stoff fra en karbonkilde (CO₂) og vann (som er kilde til hydrogen) til organiske stoffer, som cellulose, med oksygen som biprodukt.
De fototrofe organismene danner derfor et naturlig grunnlag for næringskjedene, ved at de er produsenter. Organismer som ikke er avhengige av produsentene er derfor andre fototrofe, eller kjemotrofe-organismer. Blant bakterier som er fototrofe har man f.eks. cyanobakterier. Med fotosyntesen opprettholder de også karbonkretsløpet.
Noen fotosyntetiserende bakterier lever i sjøer og dammer, hvor de benytter seg av hydrogen fra hydrogensulfid i stedet for vann til den kjemiske prosessen. Her er Chlorobium og grønnsvovelbakterier. Cyanobakterier lever i både ferskvann, sjø, jord og som symbiosepartnere med lav, med en plantelignende fotosyntese.
En fotolitotrofisk autotrof er en autotrof (selvernærende) organisme, bruker lysenergi og en uorganisk elektronkilde i fotosyntesen (f.eks. H₂O, H₂, H₂S), og CO₂ som sin karbonkilde.
Tundrasnipe

Beskrivelse

Disse fuglene er små vadefugler om blir ca. 19,5 til 21 cm i lengde. De kan minne om den noe mindre myrsnipen, men skiller seg fra denne ved å ha et lengre, nedoverbuet nebb, lengre hals og bein og en hvit stjert. Hekkende, voksne tundrasniper har mønstret mørk grå overside og mursteinsrød underside. Om vinteren er fuglen lys grå på oversiden og hvit under, og har tydelige, hvite "øyenbryn". Ungfugler har en grå og brun rygg, hvit buk og et ferskenfarget bryst.
Teknisk sporing

Teknisk sporing er et tvangsmiddel i norsk straffeprosess hvor politiet benytter elektronisk peilingsutstyr på en gjenstand for å kunne spore hvor gjenstanden befinner seg.
Påtalemyndighetene kan beslutte at teknisk sporing skal benyttes på gjenstander (slik som kjøretøy) når noen med «skjellig grunn mistenkes for en handling eller forsøk på handling som etter loven kan medføre straff av fengsel i 5 år eller mer» (eller en overtredelse av nærmere angitte straffebud).
Retten kan ved kjennelse beslutte at politiet kan plassere teknisk peilerutstyr i «klær eller gjenstander som den mistenkte bærer på seg», i «veske eller annen håndbagasje» eller at politiet kan foreta innbrudd for å plassere slikt utstyr. En domstol kan kun fatte en slik kjennelse når noen med «skjellig grunn mistenkes for en handling eller forsøk på handling som etter loven kan medføre straff av fengsel i 10 år eller mer» (eller overtredelse av nærmere angitte straffebud<) I tillegg må slik sporing antas å være av «vesentlig betydning for å oppklare saken, og at oppklaring ellers i vesentlig grad vil bli vanskeliggjort».
Færøyske frimerker 1979

Færøyske frimerker 1979. Det ble utgitt i alt seks frimerker fra Færøyene i 1979. Det var femte året som Færøyene utga egne frimerker. I 1979 var det tre utgivelser, 19. mars et høyverdimerke med motiv av en vær, 7. mai to Europa/CEPT-merker med tema landets frimerkehistorie og 1. oktober kom tre merker med barnetegninger i forbindelse med det internasjonale barneåret. Alle årets seks frimerker var gravert av Czesław Słania.
Atelopteryx

Utseende

En middelsstor, lang og slank, brunrød trebukk med metallisk blå dekkvinger. Antennene er tynne og noe over halvparten så lange som kroppen, litt innenfor midten med en dusk av svarte hår. Pronotum er nokså sylindrisk, et stykke bak midten av hver sidekant med en skarp pigg, dekkvingene er reduserte til smale, sprikende fliker som ikke dekker bakkroppen. Beina er lange og tynne, leggen på bakbeina med en dusk av svarte hår i spissen.

Levevis

Disse billene har larver i hardt, dødt trevirke. De voksne billene tar trolig ikke næring til seg. De er livlige insekter som flyr godt.

Ubredelse

Arten er utbredt i Brasil, Paraguay og Argentina.